[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 20.5.2009

COM(2009) 237 окончателен

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

за прилагането на Регламент (ЕО) № 814/2000 на Съвета относно информационните мерки в областта на Общата селскостопанска политика {SEC(2009) 684}

ДОКЛАД НА КОМИСИЯТА ДО ЕВРОПЕЙСКИЯ ПАРЛАМЕНТ И ДО СЪВЕТА

за прилагането на Регламент (ЕО) № 814/2000 на Съветаотносно информационните мерки в областта на Общата селскостопанска политика

I. Увод

Докладът се отнася до прилагането на Регламент (ЕО) № 814/2000 на Съвета през периода 2007—2008 г.

Целите на информационните мерки в областта на ОСП, както са определени в Регламент (ЕО) № 814/2000, са:

да се улесни разясняването на ОСП , а така също и нейното прилагане и развитие, |

да се насърчи прилагането на европейския модел на развитие на селското стопанство и да се улесни разбирането му, |

да се предостави информация на земеделските производители и на другите лица, живеещи в селски райони, |

да се повиши осведомеността на обществеността по въпросите и целите на ОСП. |

- Действията се разпределят в две основни категории:

действия, подадени от външни организации за съфинансиране от ЕФГЗ, които могат да представляват годишни работни програми и конкретни мерки (безвъзмездни средства), |

действия по инициатива на Комисията, които са финансирани 100 % от ЕФГЗ („преки действия“). |

- Съветът реши (член 8 на Регламент (ЕО) № 814/2000), че доклад за прилагането на регламента следва да се представя на Европейския парламент и на Съвета на всеки две години. Това е третият такъв доклад. Първият доклад, обхващащ периода2000—2002 г., бе представен през май 2003 г.[1] Вторият доклад, обхващащ периода 2003—2006 г., излезе през юни 2007 г.[2]

Приложенията, които са посочени в текста, могат да бъдат намерени в придружаващия работен документ на службите на Комисията.

II. Бюджет

През 2007 г. за информационни мерки по бюджетен ред 05 08 06 бе предоставен същият бюджет (6,5 милиона EUR), както и през 2006 г. През 2008 г. този бюджет бе увеличен на 7 милиона EUR.

Разпределението на средствата между действията, предприети по инициатива на Комисията, и такива за съфинансиране (безвъзмездни средства) бе както следва:

2006 г.: преки действия (3 700 000 EUR) (57 %) — безвъзмездни средства (2 800 000 EUR) (43 %)

2007 г.: преки действия (3 900 000 EUR) (60 %) — безвъзмездни средства (2 600 000) (40 %)

2008 г.: преки действия (4 000 000 EUR) (57 %) — безвъзмездни средства (3 000 000 EUR) (43 %)

Изпълнението на бюджета, изразено в поети задължения, през 2007 г. достигна 88 %, а през 2008 г. — 91 %. Този факт отразява устойчивото повишение при усвояването на заделеното финансиране през отчетния период.

III. Разпределение на финансираните действия (изразени в кредити за поети задължения)

В първия доклад за прилагането на Регламент (ЕО) № 814/2000 на Съвета през периода 2000—2002 г. беше спомената ревизията на правилата за прилагане по отношение на безвъзмездните средства, както и значителните подобрения при предприетите мерки (опростяване, увеличена прозрачност, по-добро оценяване на предложените информационни действия, по-добро дефиниране на посланията и по-добро разпространение). Във втория доклад за периода 2003—2006 г. бяха разгледани констатациите, направени при оценяването на предприетите с оглед на този регламент мерки, което се извършва в конкретния контекст на политиката на Комисията за оценяване през периода 2000—2005 г.[3]; беше описана и приложената стратегия, както и действията, предприети в изпълнение на комуникационната политика на Европейската комисия за повишаване на осведомеността на гражданите относно ЕС. Тази стратегия бе прилагана през периода 2007—2008 г. Бяха засилени и задълбочени усилията за подобряване на осведомеността на широката общественост и на заинтересованите страни от селските райони по отношение на ОСП. Годишната покана за представяне на предложения беше преразгледана с цел да бъде насърчено по-широкото участие от страна на неселскостопански организации и прилагането на мерките да достигне до по-широка аудитория[4]. Като цяло, по-голямо внимание бе обърнато на определянето на нуждите на конкретни целеви групи, на по-подходящото дефиниране на посланията, на информационните действия и стратегиите за разпространение, както и на оценката и обратната връзка, така че да бъдат постигнати целите на регламента.

1. Безвъзмездни средства (информационни действия, извършени по инициатива на външни организации)

В допълнение на мерките, включващи семинари и конференции, по време на отчетния период силно се наблегна върху използването на бюджетния ред inter alia за съфинансиране на информационни кампании, включително на телевизионни и радио програми, както и на аудиовизуални продукции.

В регламента се предвиждат два вида мерки — конкретни информационни мерки и годишни работни програми. Конкретната информационна мярка представлява информационни мероприятия, ограничени по продължителност и обем и изпълнени въз основа на отделен бюджет. Годишната работна програма представлява съвкупност от две до пет конкретни информационни мерки. За 2008 г. бе взето решение в годишната покана за представяне на предложения за въпросната година да бъдат запазени само конкретни информационни мерки за съфинансиране. Целта бе допълнително да бъде опростена схемата за безвъзмездни средства, както и да бъде гарантирано разпределението на ресурсите сред по-голям брой бенефициери.

Максималният размер на финансиране за споменатите по-горе мерки е 50 % от приемливите разходи. Размерът обаче може да бъде увеличен до 75 % в изключителни случаи, както това е уточнено в регламента за прилагане и в поканата за представяне на предложения. През отчетния период само по 2 от мерките (от общо 106) бяха отпуснати повече от 50 %, и двете през 2008 г. Едната беше свързана с организиране на семинари от организация на равнището на ЕС относно ролята на биологичните храни и биологичното земеделие в контекста на бъдещото развитие на ОСП (68,69 %); другата — с информационна кампания относно ОСП в държава-членка на ЕС-12 (75 %). Те бяха разглеждани като изключително важни в съответствие с критериите, посочени в поканата за представяне на предложения, в която бяха подчертани значимостта за широката общественост, високото техническо качество и рентабилност, както и ефективността на плановете за разпространение по отношение на гарантиране на разпространението на информацията до възможно най-широката аудитория.

12 програми и 27 конкретни действия бяха съфинансирани в рамките на поканата за представяне на предложения за 2007 г. Следва да се отбележи, че всяка програма съдържа известен брой действия и че 12-те програми, които бяха финансирани, съдържаха 32 конкретни действия, като общият брой на действията за 2007 г. достигна 59. През 2008 г. бяха съфинансирани 47 конкретни действия, с които общият брой действия за двете години достигна 106. Освен това 3 действия от предишни години трябваше да бъдат финансирани от бюджета за 2008 г., тъй като не е могло тези действия да бъдат приключени навреме през бюджетната година, за която те са се отнасяли. Бяха предоставени безвъзмездни средства за 62 конференции и семинари, 26 информационни кампании, 9 аудиовизуални продукции, 5 публикации, 2 участия в изложения, 1 посещение и 1 програма за електронно обучение в областта на ОСП.

През отчетния период бяха предоставени безвъзмездни средства по следните тематични области: обща информация за ОСП (9), реформа на ОСП (42), бъдеще на ОСП (15), развитие на селските райони (19), обща организация на пазара, в това число вина, плодове и зеленчуци, мляко (9), биологично земеделие (5), устойчиво развитие (3), качество (2), други. (2).

[pic]Повишаването на броя на аудиовизуалните мерки в периода 2007—2008 г. отразява по-голямото значение, отдавано на аудиовизуалните проекти в годишната покана за представяне на предложения, дължащо се на техния потенциал да достигнат до по-широка аудитория и до обществеността като цяло. Част от мерките целяха също да повишат осведомеността на учащите се деца по въпроси, свързани със селското стопанство.

Видовете бенефициери на безвъзмездните средства бяха, както следва: професионални организации на земеделски производители (39), неправителствени организации/асоциации (30), частен сектор (20), регионални и местни власти (17).

[pic]Те включваха организации, които се занимават с проблемите на околната среда и развитието на селските райони на равнище ЕС. Освен тях в списъците на бенефициерите имаха сериозно присъствие медийни организации, университети и национални организации на земеделските производители (често членове на органи на равнище ЕС). При част от съфинансираните действия, бенефициерите се възползваха от възможността да привлекат като партньори в изпълнението на проектите и други организации.

В долната таблица е посочен броят на постъпилите и успешните кандидатури по държави-членки.

Таблица I

[pic]

В приложение 1 е направен обзор на безвъзмездните средства за отчетния период. Подробна информация за всяко отделно финансиране може да бъде намерена на уебсайта Europa: http://ec.europa.eu/agriculture/grants/capinfo/index_en.htm

В поканите за представяне на предложения бяха насърчавани съфинансирани действия с висока добавена стойност, при които би било възможно използването на повече от един медиен елемент. Както и преди, беше отдадено особено значение на по-подходящото определяне на целевите аудитории, както и по-ефективното разпространение на информацията. От заявителите се изискваше да представят медиен план за предложените от тях проекти, който да включва подробности по осъществяването на проекта, начина за разпространение на посланието и измерването на ефективността. Важно е да се подчертае, че както и преди, по време на отчетния период значителен брой от съфинансираните действия достигнаха до по-широка аудитория извън кръга на преките участници, благодарение на мултиплициращия ефект на специализираната преса и медии, както и на по-активното използване на интернет като средство за разпространение на информация.

В периода 2007—2008 г. много от бенефициерите, получили безвъзмездни средства, отново бяха социално-професионални организации на равнище ЕС, чиито централи често се намират в Белгия. Продължи осъществяването на значителен брой съфинансирани действия в Италия, което отразява продължаващия силен интерес там. За разлика от това, интересът в северната част на ЕС като цяло продължи да бъде доста слаб.

Трябва да се отбележи, че в сравнение с предишното много ниско равнище, беше наблюдавано увеличение на броя на кандидатурите от новите държави-членки. Причините за това са две. На първо място, бяха налице повишени усилия от страна на службите на Комисията за повишаване на осведомеността относно поканите за представяне на предложения в тези страни. На второ място, през този период в новите държави-членки определени информационни мерки бяха насърчавани активно. Службите на Комисията ще продължат да търсят начини за повишаване на растящата осведоменост относно съфинансираните действия.

2. Информационни действия, извършени по инициатива на Комисията

През периода 2007—2008 г., както и през предишния период, значителен брой действия бяха финансирани по инициатива на Комисията. Те често бяха осъществявани с външна техническа помощ. През 2007 г. около 60 % от бюджета бе заделен за тези мерки, а през 2008 г. — около 57 %.

В приложение ІІ е предоставена подробна информация за информационните инициативи на Комисията през периода 2007—2008 г., а така също и за съответните разходи.

Конференции

През периода 2007—2008 г. продължи сътрудничеството с държавите-членки, Европейския парламент и другите служби на Комисията, както и с неправителствения сектор във връзка с организирането на конференции. Например, Комисията имаше принос към конференцията на френското председателство относно безопасността на храните под надслов „Кой ще осигури прехраната на света?“, проведена на 3 юли 2008 г. Също през юли 2008 г. бе организирана конференция относно ролята на ЕС във връзка с устойчивото използване на водите в селското стопанство в рамките на програмата в павилиона на ЕС на международното изложение „Водата и устойчивото развитие“, проведено в Сарагоса.

Както и преди, конференциите предоставиха форум за широко допитване и диалог по въпроси на политиките на ЕС. През февруари 2007 г. например на конференцията „Сертифициране на качеството на храните — добавяне на стойност към селскостопанските продукти“ в Брюксел се събраха всички заинтересовани страни (земеделски производители, преработватели, търговци), за да обсъдят тази тема. Тогава бе отбелязан съществен напредък по дебата относно по-широкото преразглеждане на политиката за качество на селскостопанските продукти. През април 2007 г. младите земеделски производители от ЕС-27 участваха в „ден за диалог“ с комисаря по земеделието и развитието на селските райони относно бъдещето на селското стопанство на ЕС. Събитието беше излъчено пряко по интернет чрез технологията web streaming.

През октомври 2008 г. в Кипър бе проведено мероприятие на високо равнище относно развитието на селските райони под наслов „Селските райони на Европа в действие: да посрещнем бъдещите предизвикателства“. Представители на широка гама от сектори — министри, земеделски производители, заинтересовани лица и експерти от академичните среди — обмениха идеи и опит във връзка с предизвикателствата пред селските райони в ЕС.

Излъчването на мероприятието по интернет спомогна за включването на по-широка аудитория в дебата по тези въпроси.

Участие/щандове на изложения

Акцентът, който Комисията поставя върху „работата на местно равнище“, продължи да влияе върху организирането на изложения през периода 2007—2008 г. Беше засилено сътрудничеството с другите институции на ЕС, с държавите-членки, с организации на гражданското общество, както и с други служби на Комисията при организирането на съответните мероприятия. Участието в изложения продължи да предоставя платформа за диалог със земеделските производители, заинтересованите страни и широката общественост относно ОСП и въпросите на политиката в областта на развитието на селските райони. Бяха проведени мероприятия специално за ученици, включително по темата за насърчаване на по-здравословно хранене и на схеми за осигуряване на мляко, плодове и зеленчуци в училищата. Акцентът върху организиране на мероприятия и създаване на послания, насочени към широката общественост, ще се запази и в бъдеще.

През този период се разшири участието в изложения в новите държави-членки. То бе съпроводено от усилия за насърчаване на диалога със заинтересованите страни от селските райони и с организации на гражданското общество в тези държави.

Публикации

Продължиха публикациите, в които бе отразена законодателната програма, както и последните проучвания на Евробарометър относно нуждите от комуникация. Реформата на ООП на вино, прегледът на състоянието на ОСП и политиката за качество фигурираха сред най-важните теми; а беше публикувана и серия от брошури по теми, които интересуват широката общественост.

През отчетния период продължиха публикациите в електронен формат, наблюдаваше се и по-интензивно използване на мрежата на Европейската комисия за разпространение на информация във връзка с публикации, насочени към широката общественост.

Уебсайт

Уебсайтът „Земеделие и развитие на селските райони“ продължи да се развива през отчетния период и стана важен източник на специализирана информация относно ОСП и развитието на селските райони.

На 1 октомври 2008 г. беше отбелязан допълнителен напредък в посока на повишаване на прозрачността на ОСП: разделът, отнасящ се до бенефициерите на плащанията по ОСП, чието начало бе поставено преди две години, сега съдържа поредица от линкове към уебсайтове на държавите-членки, на които може да бъде намерена информация за бенефициерите на финансирането по ОСП (ЕЗФРСР за плащания, извършени в периода 1 януари — 15 октомври 2007 г.) в съответствие с член 44а от Регламент (ЕО) № 1290/2005 на Съвета, изменен с Регламент (ЕО) № 1437/2007 на Съвета[5] и Регламент (ЕО) № 259/2008 на Комисията[6]. До 30 април 2009 г. бенефициерите на плащания по ЕФГЗ също ще бъдат посочени в съответните уебсайтове на държавите-членки, достъпът до които ще бъде осигурен чрез интернет портала на Комисията.

Бяха проведени пет допитвания онлайн (относно прегледа на състоянието на ОСП, схемата за осигуряване на плодове в училищата, бъдещето на програмата за раздаване на храна на най-бедните, преразглеждането на схемата за подпомагане на районите в по-неблагоприятно положение и политиката на ЕС за качеството на селскостопанските продукти). Мненията на заинтересованите страни и на широката общественост бяха взети или се вземат предвид от службите на Комисията в процеса на подготовка на съответните законодателни предложения или други мерки.

Изданието „Agriculture Newsdigest“, разпространявано по електронната поща, бе създадено през 2002 г. и вече се изпраща редовно на над 17 000 абонати в целия свят. Абонаментът за информационния бюлетин „Monitoring Agri-trade Policy“ достигна 3 750.

През 2008 г. започна подготовката на изцяло нова версия на уебсайта на Комисията в новия корпоративен дизайн с използване на технология за управление на съдържанието и предлагане на интерактивни средства; планира се тя да стане достъпна през 2009 г.

Проучвания на общественото мнение

ГД „Земеделие и развитие на селските райони“ продължава да използва проучванията на Евробарометър, за да сондира мнението на гражданите на ЕС относно селското стопанство, ОСП и развитието на селските райони. Освен това през 2007 г. в 15 държави-членки бе проведено качествено проучване на нагласите на гражданите и познанията в областта на селското стопанство и ОСП. Проведеното също през 2007 г. изследване на заинтересованите страни и на нагласите подобри познанията на тези организации на заинтересованите страни в ЕС-27, които влияят върху дебата относно ОСП. Резултатите се използват от ГД „Земеделие и развитие на селските райони“ при изработване на текущите информационни действия.

В допълнение, базата данни за медии, които са значими за сферата на селското стопанство и за развитието на селските райони, също беше значително разширена.

Посещения

През периода 2007—2008 г. програмата на посещенията на ГД продължи да насърчава по-доброто разбиране на ОСП и въпросите, свързани с развитието на селските райони, сред по-широката общественост, и по-специално сред заинтересованите страни и учащите се.

Специално внимание бе обърнато и на развитието на инициативата за диалог с университетите. Контактите с университетите в държавите-членки бяха засилени. През този период се увеличи броят на презентациите относно европейската политика в областта на селското стопанство и развитието на селските райони в колежите и през 2009 г. се очаква той да нарасне.

IV. Съотношение на разходите (поети задължения и плащания) между безвъзмездни средства по инициатива на трети страни и информационни действия по инициатива на Комисията

2006 г. | 2007 г. | 2008 г. |

Безвъзмездни средства | Преки действия | Безвъзмездни средства | Преки действия | Безвъзмездни средства | Преки действия |

Предвиден бюджет | 2 800 000 | 3 700 000 | 2 600 000 | 3 900 000 | 3 000 000 | 4 000 000 |

Поети задължения (в EUR) | 2 638 670 | 3 604 954 | 2 575 143 | 3 178 103 | 2 532 768 | 3 860 889 |

% | 94 % | 97 % | 99 % | 81 % | 84 % | 97 % |

Плащания | 1 578 865 | 2 779 904 | 1 702 568 | 2 767 295 | (*) | (*) |

(EUR) (**) |

(*) Все още липсват данни — повечето от действията все още се провеждат.

(**) Съотнесено към годината на поемане на задължението и към следващата година (правило n+1).

Трябва да се отбележи, че годишните плащания са винаги по-малки от първоначално заделените суми. При отпускането на безвъзмездни средства, това се обяснява с факта, че първо, в повечето от случаите, окончателните разходи за действията са по-малки от първоначално прогнозираните от бенефициера и, второ, не всички разходи, декларирани от бенефициерите могат да бъдат считани за приемливи. При действията по инициатива на Комисията разликите са по-малки и се дължат главно на поемане на задължения, в които са предвидени всички възможни предвидими разходи, които накрая понякога са по-ниски от първоначално предвидените.

V. Комуникационни кампании по основни въпроси

През периода 2007—2008 г., като част от усилията да бъде информирана широката общественост относно постиженията на реформата на ОСП и ролята на развитието на селските райони, бяха организирани широкообхватни комуникационни кампании по основни въпроси. Те бяха в съответствие с приоритета, който Комисията отдаде на комуникационната политика, както и с необходимостта от диалог и дебати, за да бъде преодоляно раздалечаването между ЕС и неговите граждани. В резултат на това, с цел да достигне до широката общественост, ГД „Земеделие и развитие на селските райони“ увеличи усилията си в областта на комуникациите, което намери изражение в нейната комуникационна стратегия, актуализирана през 2006 г., както и в мандата ѝ по силата на Регламент (ЕО) № 814/2000 на Съвета.

Приемането от Комисията на законодателните предложения за реформа в сектора на виното[7] на 4 юли 2007 г. например бе отбелязано с брифинги между представители на пресата, заинтересованите страни и висши държавни служители в 15 държави-членки, които бяха проведени едновременно с пресконференцията, дадена в Брюксел от комисаря по земеделието и развитието на селските райони. Тези брифинги привлякоха над 250 журналисти от специализирани и регионални медии, както и от местни телевизионни канали и радиостанции. На брифингите присъстваха над 500 заинтересовани страни, представляващи широка гама от организации на гражданското общество, неправителствени организации, регионални и национални правителства и институции. Подобно мероприятие, проведено на 24 януари 2007 г., съвпадна с приемането от Комисията на предложенията[8] за реформа на режима за плодовете и зеленчуците.

Комуникационните действия във връзка с прегледа на състоянието на ОСП бяха още по-широкообхватни. Те бяха разработени на два етапа, първият от които бе свързан със съобщението на Комисията от 20 ноември 2007 г.[9], и включваше конференция на заинтересованите страни, допитване онлайн и диалог по въпросите, повдигнати по време на мероприятията и конференцията. Това мероприятие бе придружено от специални публикации и материали за пресата, както и от материал онлайн, включително аудиовизуална продукция. Вторият етап, свързан със законодателните предложения[10], се изразяваше в много обширна информационна кампания, проведена на 20 и 21 май 2008 г., която на практика обхвана всички държави-членки. Отново бяха ангажирани високопоставени държавни служители, които представиха, обясниха и дискутираха законодателните предложения с представители на социално-професионалните организации и медиите в целия ЕС. В тези брифинги, които бяха отразени подробно в средствата за масово осведомяване, взеха участие над хиляда заинтересовани страни и над триста и петдесет журналисти. Това бе основно мероприятие в областта на комуникациите на местно равнище с всички заинтересовани страни, включително, по дефиниция, широката общественост.

През 2008 г. бяха проведени действия в областта на комуникациите, образованието и повишаването на информираността, които бяха свързани със схемата за осигуряване на мляко в училищата и схемата за осигуряване на плодове и зеленчуци, като част от усилията на Комисията за подобряване на здравословното състояние и за здравословно хранене, описани в Бялата книга „Стратегия за Европа по отношение на здравословните проблеми свързани с храненето, наднорменото тегло и затлъстяването“[11]. Кампания в интернет, обхващаща училищни мероприятия и фотоконкурс, бе използвана основно за разпространение на информация във връзка със схемата за осигуряване на мляко в училищата. Важна конференция, проведена през декември 2008 г., събра правителствени и неправителствени органи, научни работници, професионални организации, неправителствени организации и диетолози в едно мащабно мероприятие за установяване на контакти и обмен на информация и най-добри практики във връзка с насърчаването в ЕС на схемите за осигуряване на плодове и зеленчуци в училищата. На нея inter alia бяха предоставени важни насоки за планирането на бъдещи информационни мерки в тази сфера.

Споменатите интензивни усилия в областта на комуникацията подпомогнаха за разбирането от страна на широката общественост и на заинтересованите страни на въпроси, свързани със селското стопанство и развитието на селските райони.

VI. ЗАКЛЮЧЕНИЕ

През периода 2007—2008 г. бяха задълбочени усилията за повишаване на разбирането и приемането на ОСП сред широката общественост, както и за поддържане и повишаване на подкрепата от страна на заинтересованите страни в областта на селското стопанство и селските райони. Бе обърнато повишено внимание на местния контекст при разработването на информационните мерки. Стратегическите послания бяха подобрени и усъвършенствани. Синергията с правителствения и неправителствения сектор бе подобрена, както и тази между различните инструменти за комуникация. Бяха разработени действия, насочени към по-нова и по-млада аудитория, чрез използване на интернет и на аудиовизуални средства. Отново бе поставен акцент върху по-ефективното разпространение на информацията както за съфинансираните действия, така и за мерките, предприети по инициатива на Комисията. Ключовите събития в развитието на политиката бяха съпътствани от сериозни информационни кампании в столиците с брифинги на високо равнище за медиите и за заинтересованите страни, които предоставиха възможност за открит и искрен диалог относно политиката. Като цяло, това допринесе за подобряване на разбирането както на заинтересованите страни от селските райони, така и на широката общественост относно ползите от ОСП и ролята на развитието на селските райони, в съответствие с целите на Регламент (ЕО) № 814/2000.

Приложения

Приложение І: | Таблици относно безвъзмездните средства за периода 2007—2008 г. |

Приложение ІІ: | Разпределение на преките действия на Комисията за периода 2007—2008 г. |

- [1] Доклад на Комисията до Европейския парламент и Съвета за прилагането на Регламент (ЕО) № 814/2000 на Съвета относно информационните мерки в областта на Общата селскостопанска политика (COM(2003) 235 окончателен, 8.5.2003 г.).

[2] Доклад на Комисията до Европейския парламент и Съвета за прилагането на Регламент (ЕО) № 814/2000 на Съвета относно информационните мерки в областта на Общата селскостопанска политика (COM(2007) 324 окончателен, 13.6.2007 г.).

[3] Европейска комисия, ГД „Земеделие и развитие на селските райони“, Договор AGRI 2005/0421, Оценяване на информационната политика в областта на Общата селскостопанска политика, декември 2006 г.

[4] ОВ С 236, 30.9.2006 г., стр. 71; ОВ С 238, 10.10.2007 г., стр. 9.

[5] OВ L 322, 7.12.2007 г., стр. 1.

[6] OВ L 76, 19.3.2008 г., стр. 28.

[7] COM(2007) 372 окончателен от 4.7.2007 г.

[8] COM(2007) 17 окончателен от 24.1.2007 г.

[9] COM(2007) 722 окончателен от 20.11.2007 г.

[10] COM(2008) 306 окончателен от 20.5.2008 г.

[11] COM(2007) 279 окончателен от 30.5.2007 г.